section_heading: Pariz - pronalazak stalnog doma
paragraph_text: "Ove godine Kopačevo stvaralaštvo postaje intimnije i poetičnije, njegova snažna individualnost i nepresušna želja za eksperimetniranjem odvode ga u svijet još neviđenih predmeta-simbola. Ekvilibrira na granicama svjesnoga i nesvjesnoga, kontroliranoga i spontanog, morfološkoga i antropološkog, istodobno tražeći nove putove što je rezultiralo značajnom priklanjanju skulpturi. Izrazio se u mnogim slikarskim tehnikama i materijalima, jer klasičnim uljima na platnu ili drvu, gvašu, akvarelu ili vinilu dodaje: čađu, komadiće stakla, dijelove auto-guma ili čeličnih žica, a boju često miješa s grafitom, ugljenom prašinom, gipsom ili pijeskom. Tekstil, gumirano platno ili izlomljeno staklo aplicira na drvenu podlogu stvarajući osebujne kolaže. Za svoje skulpture tada rabi ponajviše keramiku, cement, kamen, drvo, staklo, terakotu i ugljen. U tematici i dalje grabi nadahnuće iz bajkovita svijeta narodnih priča, i u slikarstvu i u kiparstvu."